钦定古今图书集成/理学汇编/经籍典/第052卷 > 《河图》
## 钦定古今图书集成/理学汇编/经籍典/第052卷 > 《河图》

《河图》之数四十有五：一居北而六居西北，其位为水；
二居西南而七居西，其位为火；三居东而八居东北，
其位为木；四居东南而九居南，其位为金；五居中，其
位为土。圣人则之，其设卦之所由始乎？《大传》曰：“参伍
以变，错综其数。”考之《河图》，纵而数之，一五九是为十
五，八三四亦十五也，六七二亦十五也，衡而数之，八
一六是为十五，三五七亦十五也，四九二亦十五也。
交互数之四五六是为十五，二五八亦十五也，此所
谓“参伍以变，错综其数”者也。